มันนี่ทูเดย์
ศูนย์วิจัยกสิกรไทย คาดว่า คณะกรรมการนโยบายการเงิน (กนง.) จะมีมติ “คง” อัตราดอกเบี้ยนโยบายที่ระดับ 1.5%
10 ก.ย. 2559

คาด กนง.คงดอกเบี้ย
ศูนย์วิจัยกสิกรไทย คาดว่า คณะกรรมการนโยบายการเงิน (กนง.) จะมีมติ “คง” อัตราดอกเบี้ยนโยบายที่ระดับ 1.5% ต่อเนื่อง ในการประชุมวันที่ 14 ก.ย. 2559 เนื่องจากปัจจัยเสี่ยงเศรษฐกิจทั้งภายในและภายนอกประเทศของไทยยังไม่ได้ปรับเพิ่มขึ้นอย่างมีนัยสำคัญ  ขณะเดียวกันที่การขยายตัวของเศรษฐกิจในภาพรวมยังอยู่ในเกณฑ์ที่ค่อนข้างดี
ด้าน น.ส.นลิน ฉัตรโชติธรรม นักเศรษฐศาสตร์ ธนาคารเอชเอสบีซี ประเทศไทย คาดการณ์ว่า ธปท.จะปรับดอกเบี้ยนโยบายลงอีก 0.25% ช่วงปลายปีนี้จากเดิมที่คาดว่าจะปรับดอกเบี้ยในเดือน ก.ย.นี้  ซึ่ง ธปท.ยังมี “พื้นที่” ที่จะผ่อนคลายนโยบายการเงินได้อีก เนื่องจากอัตราเงินเฟ้อมีแนวโน้มเข้าสู่กรอบเป้าหมายนโยบาย (1-4%) ช้ากว่าที่คาดไว้ 
เปิดบริการแล้ว
ธนาคารไทยพาณิชย์ แจ้งว่า ขณะนี้ SCB EASY App พร้อมที่จะเปิดให้บริการแก่ลูกค้าเพื่อใช้งานผ่านโทรศัพท์มือถือ ซึ่งเป็นอีกหนึ่งช่องทางในการอำนวยความสะดวกให้กับลูกค้า นอกเหนือจากช่องทางเอทีเอ็ม เว็บไซต์ scbeasy.com และสาขาของธนาคาร ทั้งนี้สามารถเปิดให้บริการได้ตามกำหนดในวันที่ 10 ก.ย. 2559 เป็นต้นไป
เตือนเว็บกรุงไทยปลอม
รายงานข่าวจากธนาคารกรุงไทย แจ้งเตือนระวังเว็บไซต์ปลอมหลอกโจรกรรมข้อมูลทางการเงินของธนาคารกรุงไทย โดยธนาคารไม่มีนโยบายสอบถามข้อมูลทางการเงิน ข้อมูลส่วนตัว ข้อมูลรหัสประจำตัว รหัสผ่านส่วนตัว (Password) หรือรหัส Pin Code หรือ หมายเลขโทรศัพท์ กับลูกค้าของธนาคารผ่านทางอีเมลหรือช่องทางใดๆ